30 Hesekia a romela lentšu Isiraele+ ka moka le Juda, a ba a ngwalela Efuraime+ le Manase+ mangwalo, a re ba tle Jerusalema ntlong ya Jehofa+ ba tle go swara paseka+ ya Jehofa Modimo wa Isiraele. 2 Eupša kgoši le dikgošana+ tša gagwe gotee le phuthego+ ka moka Jerusalema, ba phetha ka gore ba sware paseka kgweding ya bobedi;+ 3 ka gobane ba be ba sa ka ba kgona go e swara ka nako yeo,+ ka ge baperisita+ ba bantši ba be ba sa ka ba ikgethagatša, le gona batho ba be ba sa ka ba kgobokana Jerusalema. 4 Seo se be se lokile mahlong a kgoši le mahlong a phuthego ka moka.+ 5 Ka gona ba phetha ka gore go tšwe lentšu+ Isiraeleng ka moka, go tloga Beresheba+ go fihla Dani,+ gore go tliwe Jerusalema gomme go swarelwe Jehofa Modimo wa Isiraele paseka; gobane ba be ba se ba ka ba dira seo+ e le ba bantši go latela seo se ngwadilwego.+ 6 Kgoši ya laela bakitimi+ gore ba ye Isiraele ka moka le Juda ba swere mangwalo ao a tšwago seatleng sa gagwe le diatleng tša dikgošana+ tša gagwe, ba re: “Lena bana ba Isiraele, boelang+ go Jehofa Modimo+ wa Aborahama, Isaka le Isiraele, e le gore a boele go bao ba phonyokgilego+ diatleng tša dikgoši tša Asiria bao ba šetšego mo go lena.+ 7 Le se ke la swana le borakgolokhukhu+ ba lena le bana babo lena bao ba ilego ba se botegele Jehofa Modimo wa borakgolokhukhu ba bona, moo yena a ilego a ba dira selo seo se tlabago,+ go etša ge le bona. 8 Bjale le se ke la thatafatša melala+ ya lena go etša ge borakgolokhukhu ba lena ba dirile. Neang Jehofa+ sebaka gomme le tle sekgethweng+ sa gagwe seo a se kgethagaditšego+ go iša mehleng ya neng le neng ke moka le hlankele+ Jehofa Modimo wa lena, gore bogale+ bja gagwe bjo bo tukago bo le gomele. 9 Gobane ge le ka boela+ go Jehofa, gona bana babo lena le bana ba lena ba tla gaugelwa+ ke bao ba ba thopilego, gomme ba dumelelwa go boela nageng ye;+ gobane Jehofa Modimo wa lena o a šokela+ e bile o a gaugela,+ le gona a ka se le furalele ge e ba le boela go yena.”+ 10 Ka gona bakitimi+ ba tšwela pele ba fetela metseng ka go latelelana nageng ka moka ya Efuraime+ le ya Manase, ba ba ba fihla Sebulone; eupša batho ba be ba duletše go ba kwera le go ba nyatša.+ 11 Ke feela batho+ bao ba tšwago go Ashere, go Manase le go Sebulone bao ba ilego ba ikokobetša+ gomme ba tla Jerusalema. 12 Le gona seatla sa Modimo wa therešo se ile sa ba go Bajuda gore a ba nee pelo+ e tee ya gore ba phethe taelo+ ya kgoši le dikgošana ya mabapi le ditaba tša Jehofa.+ 13 Ba kgobokana Jerusalema,+ e le setšhaba se sentši kudu, gore ka kgwedi ya bobedi+ ba bine monyanya+ wa dinkgwa tše di sa omelwago, e le phuthego e kgolo kudu. 14 Ke moka ba ema ba tloša dialetare+ tšeo di bego di le Jerusalema, ba tloša le dialetare+ ka moka tša diorelo gomme ba di fošetša ka moeding wa mafula wa Kidirone.+ 15 Ka morago ga moo ba hlaba phoofolo ya paseka+ letšatšing la lesomenne la kgwedi ya bobedi, ge e le baperisita le Balefi bona ba be ba jelwe ke dihlong, moo ba ilego ba ikgethagatša+ gomme ntlong ya Jehofa ba tliša dibego tša go fišwa. 16 Ba ema+ mafelong a bona go ya ka moo ba laetšwego, go ya ka molao wa Moshe monna wa Modimo wa therešo gomme baperisita+ bona ba foketša madi ao ba bego ba a amogetše diatleng tša Balefi. 17 Gobane go be go na le ba bantši ka phuthegong bao ba bego ba se ba ikgethagatša; ka gona Balefi+ ba be ba ikarabela ka go hlaba diphoofolo+ tša paseka bakeng sa bohle bao ba bego ba se ba hlweka, e le gore ba ba kgethagatše go Jehofa. 18 Gobane bontši bja setšhaba, e lego ba bantši go tšwa go Efuraime+ le Manase,+ Isakara le Sebulone,+ ba be ba se ba itlhwekiša,+ ka ge ba se ba ja paseka go latela seo se ngwadilwego;+ eupša Hesekia a ba rapelela+ a re: “Anke wena Jehofa yo a lokilego+ o lebalele 19 mang le mang yo a lokišitšego pelo+ ya gagwe gore a tsome wena Modimo wa therešo, Jehofa Modimo wa borakgolokhukhu ba gagwe, le ge a se a hlwekišwa go ya ka tsela e kgethwa.”+ 20 Ka gona Jehofa o ile a theetša Hesekia gomme a lebalela setšhaba.+ 21 Ka gona bana ba Isiraele bao ba bego ba le Jerusalema ba fetša matšatši a šupago ba bina monyanya+ wa dinkgwa tše di sa omelwago ba thabile kudu;+ Balefi+ le baperisita+ ba be ba tumiša Jehofa letšatši le letšatši ka diletšo tša mmino tše di leletšwago godimo, ba tumiša Jehofa.+ 22 Go feta moo, Hesekia a kgoma dipelo+ tša Balefi ka moka bao ba bego ba hlankela Jehofa ka temogo.+ Ba ja tša monyanya woo ka matšatši a šupago,+ ba dira dihlabelo tša mohlakanelwa+ ba ba ba ipobola+ go Jehofa Modimo wa borakgolokhukhu ba bona. 23 Ke moka phuthego ka moka ya dira phetho+ ya go bina monyanya ka matšatši a mangwe a šupago,+ ka gona ya o bina ka matšatši ao a šupago e thabile. 24 Gobane Hesekia kgoši ya Juda o be a neetše+ phuthegong dipoo tše sekete (1 000) le dinku tše dikete tše šupago (7 000), gomme dikgošana+ le tšona di be di neetše phuthegong dipoo tše sekete (1 000) le dinku tše dikete tše lesome (10 000); ge e le baperisita+ bona ba ikgethagatša ka boati. 25 Phuthego ka moka ya Juda,+ Balefi,+ baperisita, phuthego ka moka yeo e bego e etšwa Isiraele,+ badiiledi+ bao ba bego ba etšwa nageng ya Isiraele+ le bao ba dulago Juda ba ile ba thaba.+ 26 Gwa ba le lethabo le legolo Jerusalema, gobane Jerusalema go be go se gwa ka gwa ba le lethabo le legolo ka tsela ye go tloga mehleng ya Solomone+ morwa wa Dafida kgoši ya Isiraele.+ 27 Mafelelong Balefi ba baperisita ba ema ba šegofatša+ setšhaba; mantšu a bona a kwewa, moo thapelo ya bona e ilego ya fihla bodulong bja gagwe bjo bokgethwa, magodimong.+